बारात आ पहुंची। अपनी दो सहेलियों के मध्य लाल चुनरी से ढंकी गुडिया सी नववधू वरमाला हाथों में जकडे हुए आ खडी हुई। उसकी महीन ओढनी पर सुंदर सलमें सितारे और सुनहरी गोटों का काम दमक रहा था। माथे पर बिंदिया दमक रही थी। कन्या ने अपने हाथों को ऊंचा कर के लाल गुलाब और सफेद नरगिस के फूलों से महकती वरमाला वर के गले में पहना दी। कन्या और वर के साथ खडी बारात ने तालियां बजा कर अपनी खुशी प्रकट की। इसके बाद दोनों पक्षों के रिश्तेदारों में मिलनी की रस्म अदा की गयी। विवाह मंडप में ब्याह की सारी गतिविधियां विधिपूर्वक पूरी होने लगी। ब्याह के बाद दावत शुरू हो गयी। ब्याह के भोजन के क्या कहने! मठडी-क़चौडी, पूडी-घेवर-लड्डू-इमरती-जलेबी-गुलाब-जामुन, सब्जियां-दाल- चावल-रायता ये सभी बारी बारी से परोसा जा रहा था। सभी ने छक कर भोजन किया। अब तो पान सुपारी लौंग इलायची भी आगयी और लोग स्वादिष्ट खाने के बाद सुस्ताने लगे। मेहमान और मेजबान सभी सन्तुष्ट थे।